પણ આમાંનું કશું જ થયું નહોતું. ગુલાલે થેંક્સ તો નહોતું જ કહ્યું પણ એક મીઠી નજર પણ એના તરફ નહોતી નાંખી. અંતરાને અને ઇ. ઝાલાને એણે અસંખ્યવાર થેંક્સ કહ્યું હતું. એણે શા માટે આવું કર્યું ? શું એને મારા પ્રત્યે આટલી બધી નફરત હશે? કે પછી મારા વિશે એ ઘરકી મુર્ગી દાલ બરાબર જેવું વિચારતી હશે? શું મલ્હાર ફ્રોડ છે છતાં હજુ ગુલાલ એના લવ લોગઈનમાંથી લોગઆઉટ નહીં થઈ શકી હોય? ના, ના, એવું તો ના બને. આટલા મોટા ફ્રોડને આજની કોઈ આધુનિક છોકરી ચાહી જ ના શકે! તો શું હશે? મલ્હારની થિંકિંગ પ્રોસેસમાંથી કાચની કણીઓ જેવી દલીલો અને એસિડનાં ટીપાં જેવાં તારણોનું પ્રોડક્શન થઈ રહ્યું હતું અને નસોમાં ભળી રહ્યું હતું.